KIRJALLINEN KYSYMYS E-0467/00

esittäjä(t): Luis Berenguer Fuster (PSE) komissiolle

(24. helmikuuta 2000)

Aihe: Puutteet yhteisön työturvallisuutta ja -terveyttä koskevan lainsäädännön saattamisessa osaksi Espanjan kansallista lainsäädäntöä

Espanja on hyväksynyt yhteisön säännöksiä, joilla pyritään takaamaan vähimmäisvaatimukset työntekijöiden turvallisuuden suojelemiseksi ja jotka jäsenvaltioiden on saatettava osaksi kansallista lainsäädäntöään. Tällaisia ovat esimerkiksi puitedirektiivi 89/391/ETY(1) ja kaksi erityisdirektiiviä, direktiivi 92/104/ETY(2) vähimmäisvaatimuksista avo- ja kaivoslouhintateollisuuden työntekijöiden turvallisuuden ja terveyden suojelun parantamiseksi ja direktiivi 92/57/ETY(3) turvallisuutta ja terveyttä koskevien vähimmäisvaatimusten täytäntöönpanosta tilapäisillä tai liikkuvilla rakennustyömailla.

Mitä tulee tietyntyyppisiin rakennustyömaihin, kuten tunneleihin, Espanjan lainsäädäntö ei kuitenkaan vastaa direktiivin 92/57/ETY säännöksiä, koska kuninkaallisen asetuksen 1389/97 mukaisesti kyseisiin työmaihin kohdistetaan Espanjassa samanlaisia turvallisuustarkastuksia kuin kaivoksiin ja muuhun louhintateollisuuteen. Työtarkastuksista ja sosiaaliturvasta vastaava viranomainen ei 14. marraskuuta 1997 annetun lain nro 42/97 mukaan ole toimivaltainen työturvallisuuden ja -terveyden alalla kaivostoiminnassa, riippumatta siitä, onko toiminta luonteeltaan muuta kuin kaivostoimintaa vai louhintaa.

Ammattiyhdistykset ja muut ammattijärjestöt ovat valittaneet komissiolle, että tarkastuksia ja valvontaa on säännönvastaisesti laajennettu kaivosteollisuudesta maanalaisten tunneleiden rakentamiseen, sen sijaan että parannettaisiin yhteisön lainsäädännössä vaadittua turvallisuustasoa, mikä on omiaan aiheuttamaan työntekijöille vaaratilanteita. Vaaratilanteet ovat seurausta sellaisten turvallisuussäännösten ja louhintatekniikan

soveltamisesta, joita ei ole tarkoitettu rakennustyömaille, ja mahdollisesti myös ristiriitaisista säännöksistä ja ohjeista. Tämän vuoksi Espanja ei voi nykyisen säännöstön puitteissa saavuttaa direktiivin 92/57/ETY edellyttämiä turvallisuustasoja.

1. Onko komissio tutkinut direktiivin 92/57/ETY puutteellista saattamista osaksi Espanjan kansallista lainsäädäntöä, mikä on merkinnyt sitä, että vastoin mainitun direktiivin säännöksiä työturvallisuutta ja -terveyttä ei valvota muussa maan alla tapahtuvassa toiminnassa kuin louhinnassa?

2. Mihin toimiin komissio aikoo ryhtyä, jotta Espanja saattaa direktiivin 92/57/ETY asianmukaisesti osaksi kansallista lainsäädäntöään myös maanalaisten rakennustyömaiden osalta?

(1) EYVL L 183, 29.6.1989, s. 1.

(2) EYVL L 404, 31.12.1992, s. 10.

(3) EYVL L 245, 26.8.1992, s. 6.

Anna Diamantopouloun komission puolesta antama vastaus

(3. huhtikuuta 2000)

Komissio on tutkinut toimenpiteet, joilla Espanja on pannut direktiivin 92/57/ETY täytäntöön, ja katsoo, että direktiivi on saatettu asianmukaisesti osaksi Espanjan kansallista lainsäädäntöä.

Johtopäätöstä ei muuta se, että kuninkaallisessa asetuksessa (Real Decreto) 1389/1997, jolla direktiivi 92/104/ETY vähimmäisvaatimuksista avo- ja kaivoslouhintateollisuuden työntekijöiden turvallisuuden ja terveyden suojelun parantamiseksi saatetaan osaksi Espanjan kansallista lainsäädäntöä, kaikentyyppinen tunnelien kaivaminen asetetaan kaivosalalla sovellettavien vähimmäisvaatimusten piiriin. Itse asiassa kuninkaallisessa asetuksessa 1389/1997 säädetään, että tällä ei rajoiteta rakennusalan säädösten soveltamista; rakennusalan säädöksillä saatetaan direktiivi 92/57/ETY osaksi Espanjan kansallista lainsäädäntöä.

Koska direktiivi 92/57/ETY on annettu Euroopan yhteisön perustamissopimuksen 137 artiklan (ent. 118 a artiklan) nojalla, siinä säädetään turvallisuutta ja terveyttä koskevien vähimmäisvaatimusten täytäntöönpanosta tilapäisillä tai liikkuvilla rakennustyömailla. Ilmaisu vähimmäisvaatimukset tarkoittaa, että jäsenvaltioilla on Euroopan yhteisön perustamissopimuksen 137 artiklan 5 kohdan mukaisesti oikeus pitää voimassa tai toteuttaa tiukempia toimenpiteitä kuin yhteisön tasolla säädetään.

Espanjan lainsäädännön tarkastelussa on käynyt ilmi, että kaivosalan vähimmäisvaatimusten soveltaminen tietynlaiseen rakennustoimintaan, esimerkiksi tunnelien kaivamiseen, parantaa direktiivissä 92/57/ETY säädettyä työntekijöiden suojelun tasoa.

Jäsenvaltioiden on huolehdittava, että säädöksiä, joilla direktiivi saatetaan osaksi kansallista lainsäädäntöä, valvotaan asianmukaisesti. Tässä mielessä toimivaltaisten viranomaisten osoittaminen asiassa kuuluu yksinomaan jäsenvaltioiden toimivaltaan.